Glavni junak jedne knjige / Bila mama Kukunka, bio tata Taranta
Glavni junak jedne knjige / Bila mama Kukunka, bio tata Taranta jest prva singl ploča sarajevske rok grupe Bijelo dugme. Objavila ga je zagrebačka izdavačka kuća Jugoton u ljeto 1974. godine, samo nekoliko mjeseci prije izlaska njihovog debitantskog albuma Kad bi' bio bijelo dugme u oktobru iste godine. Ovo je jedina singl ploča koju je objavio ovaj muzički sastav sa muzikom za djecu. Muziku i aranžman za naslovnu pjesmu "Glavni junak jedne knjige" napisao je Goran Bregović, a tekst pjesnik Duško Trifunović. Na B-strani singl ploče je pjesma pod nazivom "Bila mama Kukunka bio tata Taranta" za koju je muzički aranžman napisao Vlado Pravdić, a tekst i muziku Žarko Roje. Muzički i tekstualno pjesma "Bila mama Kukunka bio tata Taranta" namijenjena je djeci, dok je naslovna "Glavni junak jedne knjige" sa tekstom Duška Trifunovića u kojoj je najavljen dolazak potrošačkog društva, namijenjena odraslima. U ovom muzičkom djelu, svojim pjevanjem istakao se Željko Bebek, uz kvalitetnu instrumentalnu pratnju ostalih muzičara iz ovog sastava. Obje pjesme bile su često slušane u emisijama muzičkog revijalnog programa pod nazivom "Mivion" ("mi", "vi", "on") Radio Sarajeva. Fotografiju i dizajn za omot singl ploče Bijelog dugmeta "Glavni junak jedne knjige/Bila mama Kukunka bio tata Taranta" uradio je Dragan S. Stefanović.